

OBJAVA ZA MEDIJE

HEP Opskrba je prvi opskrbljivač u Hrvatskoj koji je internetsku stranicu prilagodio slijepim i slabovidnim osobama

LANSIRANA STRANICA Hepi ZA SLIJEPE I SLABOVIDNE OSOBE

* Prilagođena internetska stranica Hepi dio je projekta Udruge slijepih Zagreb „Mreža za sve“, za koji je HEP omogućio nabavu specijalne računalne opreme.

ZAGREB, 13. travnja 2021. - Danas je u sjedištu Hrvatske elektroprivrede, u nazočnosti predsjednika Uprave HEP-a Frane Barbarića i predsjednika Udruge slijepih Zagreb Branimira Šutala, pokrenuta prilagođena verzija internetske stranice HEP Opskrbe za kupce električne energije kategorije kućanstvo Hepi.

Prilagodba stranice [Hepi](https://hepi.hep.hr/) dio je projekta Udruge slijepih Zagreb „Mreža za sve“, koji za cilj ima pružanje stručne pomoći organizacijama koje se odluče prilagoditi svoje internetske stranice slijepim i slabovidnim osobama. Realizaciju projekta omogućila je donacija HEP-a u iznosu od 80 tisuća kuna kojom je nabavljena sofisticirana računalna oprema potrebna za edukaciju osoblja i testiranje programskih rješenja.

„*U ovom projektu vodili smo se načelom da svi naši kupci imaju jednako pravo i mogućnost pristupa našim uslugama, tim više što je riječ o ranjivoj skupini naših sugrađana, za čije potrebe uvijek imamo maksimalno razumijevanje. Financijska pomoć za realizaciju projekta Udruge slijepih dio je našeg ukupnog programa ulaganja u zajednicu. Tako je primjerice ovih dana zaključen već jedanaesti po redu javni natječaj za donacije na temelju kojeg svake godine doniramo više od stotinu humanitarnih projekata, a uskoro ćemo objaviti i novi javni poziv za realizaciju projekata energetske učinkovitosti u ustanovama javnog sektora koje skrbe za osjetljive skupine stanovništva, a čija se izvedba financira iz fonda HEP Opskrbe za proizvod ZelEn*“, izjavio je predsjednik Uprave HEP-a Frane Barbarić.

U Hrvatskoj je registrirana 17.371 osoba čiji je uzrok invaliditeta sljepoća i znatna slabovidnost, od čega je samo na području Zagreba i zagrebačke županije gotovo dvije tisuće slijepih i slabovidnih osoba. Stoga je HEP Opskrba u suradnji s Udrugom slijepih Zagreb, kao jedna od prvih tvrtki u Hrvatskoj, pokrenula prilagodbu svoje internetske stranice Hepi, a na temelju EU direktive o pristupačnosti internetskih stranica i mobilnih aplikacija tijela javnog sektora slijepim i slabovidnim osobama, koja je u hrvatsko zakonodavstvo prenesena Zakonom o pristupačnosti mrežnih stranica i programskih rješenja za pokretne uređaje tijela javnog sektora Republike Hrvatske. Udruga slijepih Zagreb osnovana je prije 70 godina, a brine o poboljšanju kvalitete života slijepih i slabovidnih osoba kroz njihovo zapošljavanje i poticanje uključivanja u društveni život. Značajno područje rada udruge je i edukacija članova u korištenju računalne opreme i novih tehnologija.

"*Zahvaljujemo HEP-u što je među prvima prepoznao značaj digitalne pristupačnosti web sadržaja i aplikacija slijepim i slabovidnim osobama. Predstavnici HEP-a obratili su nam se 2018., točno godinu prije nego što je zakonska obveza za prilagodbu ovih sadržaja stupila na snagu u Republici Hrvatskoj. Tvrtka je primijenila model za izradu pristupačnosti u koji su bili uključeni educirani web developeri za standard web pristupačnosti i uključila naše članove u testiranje pristupačnosti web sadržaja. Isto tako zahvaljujem HEP-u na sponzorstvu zahvaljujući kojem je nabavljena informatička oprema prilagođena za korištenje slijepim osobama na informatičkim i drugim edukacijama u Udruzi slijepih Zagreb*", izjavio je predsjednik Udruge slijepih Zagreb Branimir Šutalo.

Za prilagodbu stranice Hepi korištena je web pristupačnost po WCAG standardima s AA stupnjem prilagodbe. Za korištenje je prilagođena osnovna Hepi web stranica kao i ostale podstranice (Hepi Asistencija, Obitelji 3plus). Na stranici su programirana dodatna polja za opis slika, uvedene su opcije kontrasta crno-bijelog teksta i pozadine, povećanja/smanjenja fonta, podcrtavanja sadržaja, fonta za disleksičare, omogućeno je navigiranje tipkovnicom i unos alt tagova za slike, a slika računa je pretvorena u čitljivi PDF dokument.

HEP Opskrba je prvi opskrbljivač električnom energijom u Hrvatskoj koji je internetsku stranicu prilagodio slijepim i slabovidnim osobama. Time je, kao i čitava HEP grupa, uz niz drugih iskoraka u odnosima s kupcima, ponovno potvrdila liderski položaj na hrvatskom energetskom tržištu.

Kontakt: Sektor za korporativne komunikacije (odnosisjavnoscu@hep.hr)

